Թալինը և ընկերները

Թալինը և ընկերները (), ամերիկահայ խումբ է, որն առավել հայտնի է իր մանկական երաժշտությամբ։ Այն ներառում է Թալին Բեսոսին և նրա ընկերներին՝ Ծաղրածուին, Նապիկին և Փիսոյին։ Ալեքս Բեսոսը խմբի երգերի հեղինակն է, պրոդյուսերը և գործադիր տնօրենը։ Թալինի ամենահայտնի երգերն են՝ «Իմ գնդակը», «Ձկնիկը» և «Փիսոյի պարը»։

Նրանք մեծ դեր են խաղացել 1990-ականների սկզբից ամբողջ աշխարհում երեխաների հայերեն լեզվի հմտությունները զարգացնելու գործում։

Պատմություն
Խմբի հիմնադիրներն ու ստեղծողները Թալին և Ալեքս Բեսոսներն են, որոնք բնակվում են Կալիֆորնիայի Գլենդել քաղաքում։ Թալինը ծնվել է Բեյրութում և 15 տարեկանում տեղափոխվել ԱՄՆ։ 1993 թվականին Թալինը, ով նախակրթության ոլորտում բակալավրի կոչում ունի, և Ալեքսը վարձակալեցին փոքրիկ ստուդիա և թողարկեցին իրենց առաջին ձայնասկավառակը, որը կոչվում էր «Հինգ փոքրիկ թաթիկներ», որը ներառում էր հայկական ավանդական երգեր նրանց մանկությունից և օրիգինալ երգեր։ 1994 թվականին նրանք թողարկեցին իրենց երկրորդ ձայնասկավառակը։ Թալինն ու ընկերները սկսեցին ավելի մեծ ժողովրդականություն ձեռք բերել, երբ թողարկեցին իրենց առաջին «Let’s Sing & Dance» DVD-ն։ Նրանց առաջին վճարովի համերգը տեղի է ունեցել 2003 թվականին՝ Նյու Ջերսիում։ Նրանք իրենց առաջին Սուրբ Ծննդյան մանկական համերգը ներկայացրել են 2003 թվականին՝ Գլենդելի «Ալեքս» թատրոնում։ Նրանց առաջին միջազգային ելույթը կայացել է 2004 թվականին՝ Կանադայում։ Այդ ժամանակից ի վեր նրանք ելույթ են ունեցել 12 երկրներում, այդ թվում՝ Արգենտինայում, Հայաստանում, Արցախում, Ավստրալիայում, Կիպրոսում, Ֆրանսիայում, Քուվեյթում, Լիբանանում, Միացյալ Թագավորությունում, Սիրիայում, Թուրքիայում, Արաբական Միացյալ Էմիրություններում և Ուրուգվայում։

Այժմ նրանց սկավառակագրությունը բաղկացած է 5 DVD-ից և 9 CD-ից։ Թալինի ու ընկերների հոլովակները ներառում են դասեր տարբեր թեմաներով, այդ թվում՝ կենդանիների, հայոց այբուբենի և հայ լինելու մասին։ Օրական կտրվածքով նրանց YouTube ալիքի տեսանյութերը ունենում են ավելի քան 20,000 դիտում։

2012 թվականին «Կանայք բիզնեսում» մրցանակաբաշխության արդյունքներով Թալինը ճանաչվել է նահանգի 30 բացառիկ գործարար կանանցից մեկը։

Աղբյուրներ

Հղումներ
 Taline and Friends YouTube ալիքը
 Taline and Friends
 The entertainer, By Joyce Rudolph, Los Angeles Times, Jan. 6, 2007

Ամերիկահայ երաժիշտներ
Ամերիկահայ երգիչներ